Reguit waarskuwing oor Schumi | Netwerk24
22 Januarie 2020 05:56
Ons moenie verwag om dieselfde Michael Schumacher, hier saam met sy vrou, Corrina, te sien as hoe ons hom onthou nie. Foto: Getty Images
Dit gebeur min dat nuus oor die Formule Een-legende se gesondheid uitgelek word, maar volgens Nicola Acciari, ’n dokter by ’n hospitaal in Bologna, is Schumacher onherkenbaar teenoor hoe die wêreld hom onthou.
Die 50-jarige Duitser, wenner van sewe F1-wêreldtitels, het in Desember 2013 ernstige breinbeserings in ’n ski-ongeluk in die Franse Alpe opgedoen. Baie min inligting is sedertdien bekend oor die motorsportlegende se gesondheid, maar hy kan glo nie loop of staan nie.
“Ons moet onsself voorstel ’n persoon baie anders as die een wat ons van die renbaan onthou, met ’n baie gewysigde en verslegte organiese-, spier- en beenstruktuur,” het Acciari volgens NZHerald.co.za aan Italiaanse media gesê.
“Dit kan alles toegeskryf word aan die breinskade wat hy opgedoen het.”
Volgens Schumacher se goeie vriend en voormalige Ferrari-baas, Jean Todt, sukkel hy boonop steeds om te kommunikeer.
Schumacher word sedert September 2014 by sy huis in Switserland behandel.
Jean-Francois Payen, die eerste dokter wat vyf jaar gelede bevestig het Schumacher is nie meer in ’n koma nie, het in Desember aan die Duitse publikasie In Touch gesê daar is ’n plan om sy herstel soveel moontlik in die volgende klompie jare te bespoedig.
Die Franse chirurg Philippe Menasché het ook aan In Touch bevestig Schumacher het in September in Parys se Georges Pompidou-hospitaal stamselbehandeling ontvang.
“Ons het hom ontvang en daar behandel, maar dit was van meet af aan duidelik dat daar nie wonderwerke met hom sou gebeur gedurende terapie nie.”
Meer oor: Nicola Acciari | F1 | Formule Een | Jean-Francois Payen | Motorsport | Michael Schumacher | Philippe Menasché